Διεθνής Ομοσπονδία Φωνογραφικής Βιομηχανίας

Η **Διεθνής Ομοσπονδία Φωνογραφικής Βιομηχανίας** (αγγλικά: International Federation of the Phonographic Industry, ή IFPI) είναι οργανισμός ο οποίος αντιπροσωπεύει τα συμφέροντα της βιομηχανίας ηχογραφήσεων διεθνώς. Ιδρύθηκε στην Ιταλία το 1933 από τον Φραντσέσκο Μπράγκα, και σήμερα είναι εγγεγραμμένη ως μη κερδοσκοπικός οργανισμός στην Ελβετία. Τα κεντρικά τους γραφεία βρίσκονται στο Λονδίνο, και έχουν περιφερειακά γραφεία στις Βρυξέλλες, στο Χονγκ Κονγκ, στο Μαϊάμι, στο Άμπου Ντάμπι, στη Σιγκαπούρη και στο Ναϊρόμπι.

## Λειτουργία και δομή

Η αποστολή της IFPI είναι η προώθηση της αξίας της ηχογραφημένης μουσικής, η υποστήριξη των δικαιωμάτων των παραγωγών δίσκων, και η επέκταση των εμπορικών χρήσεων της ηχογραφημένης μουσικής. Παρέχει υπηρεσίες στα μέλη της, όπως υπηρεσίες νομικής φύσεως, προστασία περιεχομένου, αναφορές πωλήσεων της αγοράς μουσικής, καθώς και έρευνες στα πεδία των δικαιωμάτων αναπαραγωγής, της τεχνολογίας και του εμπορίου.

Η IFPI διοικείται από ένα Κεντρικό Συμβούλιο, μια ομάδα που συμπεριλαμβάνει αντιπροσώπους από τα μέλη της (συμπεριλαμβανομένων και μεγάλων αλλά και ανεξάρτητων δισκογραφικών εταιρειών), αντιπροσώπους από μερικά τοπικά γραφεία της σε κάποιες χώρες, και τον εκτελεστικό διευθυντή του οργανισμού. Υπάρχουν επίσης και δύο περιφερειακά συμβούλια που επιβλέπουν ζητήματα της περιφέρειάς τους, το Τοπικό Συμβούλιο IFPI Ασίας και Ειρηνικού, και το Τοπικό Συμβούλιο IFPI Λατινικής Αμερικής.  

Το Απρίλιο του 2024 η IFPI ανακοίνωσε τον διορισμό της Βικτώρια Όκλεϊ ως εκτελεστικής διευθύντριας, η οποία προσλήφθηκε στον οργανισμό δύο μήνες αργότερα, το Ιούνιο του 2024. Η Όκλεϊ διαδέχεται την προηγούμενη εκτελεστική διευθύντρια Φράνσες Μουρ, η οποία συνταξιοδοτήθηκε τον Δεκέμβριο του 2023,  έχοντας υπηρετήσει σε εκείνη την θέση από τον διορισμό της την 1η Ιουλίου 2010. Ο προηγούμενος εκτελεστικός, Τζον Κέννεντυ, ηγήθηκε του οργανισμού από το 2005 και ήταν συμπαραγωγός των Live Aid και Live 8. Για τις υπηρεσίες που προσέφερε στην μουσική βιομηχανία, το 2021 η Μουρ τιμήθηκε με συμμετοχή μέλους στο Τάγμα της Βρετανικής Αυτοκρατορίας.

## Αρμοδιότητα

Η IFPI αντιπροσωπεύει την βιομηχανία ηχογραφήσεων σε όλο τον κόσμο. Το δίκτυό της απαριθμεί περίπου 8000 μέλη διεθνώς, τα οποία δραστηριοποιούνται σε περισσότερες από 70 αγορές, και επιπλέον περίπου 70 τοπικές ενώσεις της μουσικής βιομηχανίας, συνεργαζόμενες εταιρείες αδειοδότησης, και τοπικά γραφεία. Σύμφωνα με τα κριτήριά της, η συμμετοχή μέλους στην IFPI είναι ανοικτή για «οποιοδήποτε νομικό ή φυσικό πρόσωπο που είναι παραγωγός φωνογραφημάτων ή μουσικών βίντεο, αντίγραφα των οποίων διατίθενται στο κοινό σε εύλογες ποσότητες», παρότι η IFPI δεν ορίζει ακριβώς τις «εύλογες ποσότητες». 

Οι κρατικές ομάδες και τα διάφορα συμβεβλημένα σώματα συμπεριλαμβάνουν την SNEP στην Γαλλία, την BVMI στην Γερμανία, την RIAJ στην Ιαπωνία, την BPI στο Ηνωμένο Βασίλειο, την RIAA στις Ηνωμένες Πολιτείες, την ARIA στην Αυστραλία, την Music Canada στον Καναδά, την AMPROFON στο Μεξικό, την Recorded Music New Zealand στη Ζηλανδία, την Promusicae στην Ισπανία, την FIMI στην Ιταλία και άλλες. Οι δισκογραφικές εταιρείες μπορούν να είναι μέλη και των τοπικών σωμάτων και της IFPI.

## Ιστορία

Η IFPI ιδρύθηκε κατά την διάρκεια ενός διεθνούς συνεδρίου μελών της φωνογραφικής βιομηχανίας, το οποίο κράτησε από τις 10 μέχρι τις 14 Νοεμβρίου του 1933. Κατά την ίδρυσή της, η αποστολή της IFPI περιγράφηκε ως η αντιπροσώπευση «των συμφερόντων της βιομηχανίας ηχογραφήσεων σε όλο τον κόσμο και σε όλα τα μέσα» μέσω της προώθησης νομοθεσίας και πνευματικών δικαιωμάτων, και η «προστασία της βιομηχανίας ηχογραφήσεων που κυρίως εδράζεται στην Βρετανία» μέσω της προώθησης ενός παγκόσμιου δικαιώματος αναπαραγωγής των γραμμοφωνημένων μουσικών ηχογραφήσεων.

### Δημιουργία φωνογραφικών δικαιωμάτων

Η IFPI επηρέασε την δημιουργία των φωνογραφικών δικαιωμάτων στο «Συνέδριο της Ρώμης για την προστασία των εκτελεστών, των παραγωγών φωνογραφημάτων και των οργανισμών μετάδοσης» το 1961. Στο συνέδριο δημιουργήθηκε ένα διεθνές πρότυπο για τις ηχογραφήσεις, τις ζωντανές εκτελέσεις και τις μεταδόσεις. Διάφοροι συγγραφείς και συνθέτες αντιτέθηκαν μέσω των συντεχνιών τους στα αποτελέσματα του συνεδρίου, φοβούμενοι ότι η δημιουργία συγγενικών δικαιωμάτων θα υπέσκαπτε τον έλεγχο των δημιουργών πάνω στη χρήση των έργων τους, και θα οδηγούσε σε υπερβολικά ακριβές άδειες χρήσης. Υπό την πίεση κάποιων αμερικανικών οργανισμών μετάδοσης που δεν ήθελαν να πληρώνουν άδειες για την μετάδοση δίσκων, οι Ηνωμένες Πολιτείες δεν υπέγραψαν την συνθήκη το 1961. Το δικαίωμα της ηχογράφησης, ξεχωριστό από τα δικαιώματα της δημιουργίας, αναγνωρίστηκε στις ΗΠΑ το 1971.

### Προσπάθειες προστασίας αντιγραφής φωνογραφημάτων

Στην προσπάθειά της να αντιμετωπίσει τις παραβιάσεις δικαιωμάτων, το 1971 η IFPI υποστήριξε την «Συνθήκη για την προστασία των παραγωγών φωνογραφημάτων κατά της μη εξουσιοδοτημένης αντιγραφής των φωνογραφημάτων τους», εν συντομία «Συνθήκη των Φωνογραφημάτων της Γενεύης», την οποία υπέγραψαν 72 χώρες.

Το 1986, ο Διεθνής Οργανισμός Τυποποίησης (ISO) δημιούργησε τον «Διεθνή πρότυπο κώδικα ηχογραφημάτων» (ISRC), ως πρότυπο ISO 3901. Το 1989, η IFPI ορίστηκε ως η αρμόδια αρχή ανάθεσης κωδικών ISRC. Οι κωδικοί ISRC «βοηθούν τη χρήση ηχογραφήσεων και έργων προστατευμένων από πνευματικά δικαιώματα, την διανομή και συλλογή δικαιωμάτων εκτελέσεων και ιδιωτικών αντιγραφών, και βοηθούν στην αντιμετώπιση της πειρατείας».

Για την περαιτέρω αντιμετώπιση της παραβίασης επί των ηχογραφημένων έργων, η IFPI και η βιομηχανία παραγωγής ψηφιακών δίσκων CD εισήγαγαν τους κώδικες Source Identification (SID) το 1994. Οι κωδικοί SID αναγράφονται στους οπτικούς δίσκους όπως τα Compact Discs (CD) και τα Digital Versatile Discs (DVD) και ταυτοποιούν τον κατασκευαστή, τον εξοπλισμό και τους δίσκους master που χρησιμοποιήθηκαν για να κατασκευαστεί κάθε οπτικός δίσκος. Υπάρχουν δύο κώδικες, ο κώδικας SID του mastering, και ο κώδικας SID του καλουπιού. Ο κώδικας SID του mastering ταυτοποιεί το εργοστάστειο κατασκευής του master από το οποίο κατασκευάστηκε ένα καλούπι δίσκου. Ο κώδικας SID του καλουπιού ταυτοποιεί το εργοστάσιο στο οποίο ο δίσκος καλουπώθηκε, δηλαδή δημιουργήθηκαν τα αντίγραφα του δίσκου από ένα αρχικό καλούπι. Κάποια εργοστάσια δίσκων έχουν την δυνατότητα κατασκευής master, κάποια αντιγραφής από το master, και κάποια και τις δύο, επομένως οι κωδικοί SID mastering και mould μπορεί να ταυτοποιούν ξεχωριστά εργοστάσια.

Οι κωδικοί SID ακολουθούν πρότυπη μορφή. Περιέχουν με τα γράμματα "IFPI", τα οποία ακολουθούν τέσσερα ή πέντε δεκαεξαδικά ψηφία. Αν ο κωδικός SID ξεκινά με το γράμμα "L", τότε είναι κωδικός mastering. Οι κωδικοί mastering ανατίθενται στους κατασκευαστές master από την εταιρεία Philips. Με αυτόν τον κωδικό, ταυτοποιούνται τα μηχανήματα κατασκευής των καλουπιών master, από τα οποία κατασκευάζονται τα δεύτερα καλούπια, τα οποία μετά χρησιμοποιούνται για την κοπή των δίσκων.  Αν ο κωδικός SID δεν ξεκινά με το γράμμα "L", τότε είναι κωδικός καλουπιού, ο οποίος ταυτοποιεί το κατασκευαστεί που έκοψε τον οπτικό δίσκο. Η Philips αναθέτει τα πρώτα 2 ή 3 ψηφία του κωδικού του καλουπιού και τα υπόλοιπα τα αναθέτει το ίδιο το εργοστάσιο στα καλούπια του.

### Επεισόδια με το Pirate Bay

Στα μέσα Οκτωβρίου του 2007, η IFPI παρέλειψε να ανανεώσει το όνομα τομέα ifpi.com, το οποίο κατείχαν αλλά δεν χρησιμοποιούσαν για τον ιστότοπό τους, ο οποίος ήταν στο όνομα ifpi.org. Το όνομα τομέα τότε πέρασε στην ιδιοκτησία του Pirate Bay, το οποίο ισχυρίστηκε ότι πήρε το όνομα τομέα από ανώνυμη δωρεά. Το Pirate Bay έφτιαξε ένα δικό του ιστότοπο με το όνομα τομέα ifpi.com, με τίτλο "International Federation of Pirates Interests" (δηλαδή "Διεθνής Ομοσπονδία Συμφερόντων των Πειρατών"), τίτλος που έχει τα ίδια αρχικά με την IFPI. Το όνομα επιστράφηκε στην κατοχή της IFPI τον Νοέμβριο, όταν μια επιτροπή διαιτησίας του Παγκόσμιου Οργανισμού Πνευματικής Ιδιοκτησίας συμπέρανε ότι «το όνομα τομέα είναι είτε εντελώς ίδιο είτε συγχέεται με κατατεθέν σήμα που ανήκει στην IFPI», και ότι ο αντιπρόσωπος του Pirate Bay «καταχώρησε και χρησιμοποιούσε το όνομα τομέα κακόβουλα» και ότι δεν μπόρεσε να επιχειρηματολογήσει επαρκώς κατά της καταγγελίας της IFPI ότι «δεν έχει δικαίωμα ούτε νόμιμο συμφέρον επί του ονόματος τομέα». Ο ιστότοπος της IFPI στο όνομα τομέα ifpi.org δεν επηρεάστηκε από αυτά τα γεγονότα.

### Σημαντικές στιγμές

* Το **1996** η IFPI δημιουργεί τα πρώτα Πλατινένια Βραβεία στην Ευρώπη.
* Το **2003** ιδρύεται και λειτουργεί υπό την IFPI το Pro-Music, ένας ιστότοπος με ευρετήριο αδειοδοτημένων μουσικών υπηρεσιών σε κάθε χώρα, με υποστήριξη από διάφορους φορείς και τομείς της μουσικής βιομηχανίας.
* Το **2004** εκδίδεται για πρώτη φορά το ετήσιο *Online Music Report* από την IFPI, το οποίο το 2005 μετονομάστηκε σε *Digital Music Report*. Αργότερα, το 2016, μετονομάστηκε σε *Global Music Report* και συγχωνεύθηκε με μια άλλη έκδοση της IFPI, το *Recording Industry in Numbers*.
* Το **2005** η IFPI πρωταγωνίστησε στην δικαστική μάχη κατά του ιστότοπου Kazaa στον οποίο οι χρήστες μοιράζονται αρχεία μουσικής παράνομα. Το Kazaa αργότερα μετατράπηκε σε αδειοδοτημένη μουσική υπηρεσία.
* Το **2009** η IFPI συντόνισε την μουσική βιομηχανία στη δίκη κατά του The Pirate Bay, με αποτέλεσμα να βρεθούν ένοχοι οι δημιουργοί του.
* Το **2013** η IFPI δημιούργησε το Βραβείο Παγκόσμιου Καλλιτέχνη της Χρονίας, μια λίστα με τους 10 πιο δημοφιλείς καλλιτέχνες στον κόσμο μέσα σε ένα έτος. Ο κορυφαίος της λίστας παίρνει ένα βραβείο από την IFPI.
* Το **2015** η IFPI συμμετέχει σε μια επιτροπή συντονισμού η οποία ξεκινά το "New Music Fridays", ένας παγκόσμιος συντονισμός σύμφωνα με τον οποίο όλες οι δισκογραφικές εταιρείες θα κυκλοφορούν νέα μουσική τις Παρασκευές.
* Επίσης το **2015**, η IFPI ηγήθηκε της νομικής διαδικασίας κατά του ρωσικού ιστότοπου vKontakte, η οποία οδήγησε σε διαταγή από ρωσικό δικαστήριο για να σταματήσει το vKontakte την παράνομή του δραστηριότητα.. Αργότερα, το 2016, το vKontakte έγινε αδειοδοτημένη υπηρεσία μουσικής.
* Το **2017** η IFPI συντόνισε την νομική διαδικασία που οδήγησε σε κλείσιμο του YouTubeMP3, του μεγαλύτερου ιστότοπου αντιγραφής μουσικής από πλατφόρμες streaming.
* Το **2019**, μετά από εκστρατεία της βιομηχανίας δημιουργίας και της IFPI, το Ευρωπαϊκό Κοινοβούλιο υιοθέτησε την Ευρωπαϊκή Οδηγία Πνευματικής Ιδιοκτησίας, με σκοπό την πιο δίκαιη αδειοδότηση ηχογραφημένης μουσικής στο διαδίκτυο.
* Το **2020** άνοιξε στο Ναϊρόμπι το τοπικό γραφείο της IFPI για την Υποσαχάρια Αφρική, το οποίο δουλεύει με τις 46 αγορές μουσικής εκείνης της περιοχής.
* Το **2021** άνοιξε στο Άμπου Ντάμπι το τοπικό γραφείο της IFPI για την Μέση Ανατολή και την Βόρεια Αφρική.
* Το **2022** άνοιξε στην Σιγκαπούρη το τοπικό γραφείο για την Νοτιοανατολική Ασία.
* Το **2023** ανοίγουν τέσσερις νέοι τομείς της IFPI, στην Αίγυπτο, την Σαουδική Αραβία, τα Ηνωμένα Αραβικά Εμιράτα και την Βόρειο Αφρική.
* Το **2024**, μετά από εκστρατεία διάφορων φορέων συμπεριλαμβανομένης και της IFPI, το Ευρωπαϊκό Κοινοβούλιο υιοθετεί την Δράση της ΕΕ για την Τεχνητή Νοημοσύνη. 
* Το **2025** η IFPI φτιάχνει νέους τομείς στην νοτιοανατολική Ασία, στις Φιλιππίνες και στο Βιετνάμ.

## Πιστοποιήσεις και βραβεία

Η IFPI δημοσιεύει έξη ετήσιες λίστες των «δέκα καλύτερων»: την *Παγκόσμια λίστα καλλιτεχνών ηχογραφημάτων*, την *Παγκόσμια λίστα single*, την *Παγκόσμια λίστα άλμπουμ*, την *Παγκόσμια λίστα πωλήσεων άλμπουμ*, την *Παγκόσμια λίστα πωλήσεων άλμπουμ βινυλίου* και, ξεκινώντας από το 2023, την *Παγκόσμια λίστα streaming άλμπουμ*.

### Παγκόσμια λίστα καλλιτεχνών ηχογραφημάτων

H Παγκόσμια λίστα καλλιτεχνών ηχογραφημάτων (αγγλικά: IFPI Global Recording Artist Chart), μερικές φορές γνωστή και ως Παγκόσμια λίστα καλλιτεχνών, ξεκίνησε να δημοσιεύεται από το 2014. Ήταν η πρώτη παγκόσμια λίστα που περιλάμβανε με ακρίβεια την δημοτικότητα των καλλιτεχνών σε πολλαπλές πλατφόρμες streaming, επιπρόσθετα από τις πωλήσεις άλμπουμ και singles, τόσο ψηφιακές όσο και φυσικές. Η λίστα επιβεβαιώνεται ανεξάρτητα από την IFPI, και συμπεριλαμβάνει πωλήσεις άλμπουμ σε ψηφιακή μορφή, σε CD και σε βινύλιο, πωλήσεις singles σε φυσικές μορφές και σε κατεβάσματα από το διαδίκτυο, και ποσότητες streaming μέσα στο έτος. Για τον κάθε καλλιτέχνη, συμπεριλαμβάνεται όλη η μουσική για ένα χρόνο. Για τον συνυπολογισμό κατεβασμάτων, πωλήσεων και streams χρησιμοποιούνται μονάδες αντιστοίχισης ανάμεσα σε αυτές τις μεθόδους απόκτησης ή αναπαραγωγής μουσικής.

Η Παγκόσμια λίστα καλλιτεχνών δημοσιεύεται κάθε χρόνο. Ο πρώτος καλλιτέχνης στη λίστα βραβεύεται ως ο *Παγκόσμιος καλλιτέχνης ηχογραφημάτων της χρονιάς*. Οι νικητές τα τελευταία χρόνια ήταν: οι One Direction το 2013, η Taylor Swift το 2014, η Adele το 2015, ο Drake το 2016, ο Ed Sheeran το 2017, ο Drake ξανά το 2018, η Taylor Swift ξανά το 2019, οι  BTS το 2020 και ξανά το 2021, και η Taylor Swift για τρεις συνεχόμενες χρονιές, το 2022, το 2023 και το 2024.

### Παγκόσμια λίστα single και Παγκόσμια λίστα άλμπουμ

Η IFPI επίσης δημοσιεύει λίστες με τα καλύτερα 10 σε πωλήσεις singles (Αγγλικά: IFPI Global Single Chart) και άλμπουμ (Αγγλικά: IFPI Global Album Chart) στον κόσμο. Το 2023, οι νικητές ήταν το single *Flowers* της Miley Cyrus και το άλμπουμ *FML* των νοτιοκορεατών Seventeen. 

### Άλλες λίστες

Τον Μάρτιο το 2022 η IFPI δημοσίευσε την πρώτη *Παγκόσμια λίστα άλμπουμ βινυλίου* (Αγγλικά: IFPI Global Vinyl Album Chart), τελευταίος νικητής της οποίας είναι το άλμπουμ *1989 (Taylor's Version)* της Taylor Swift, όπως ανακοινώθηκε τον Μάρτιο του 2024. Τον Μάρτιο το 2023 εισήγαγαν την *Παγκόσμια λίστα άλμπουμ streaming* (Αγγλικά: IFPI Global Streaming Album Chart), στην κορυφή της οποίας είναι το άλμπουμ *One Thing At A Time* του Morgan Wallen. 

Στο παρελθόν, η IFPI απένειμε δύο βραβεία, τα *Πλατινένια βραβεία Ευρώπης* (Αγγλικά: IFPI Platinum Europe Awards) και τα *Βραβεία Μέσης Ανατολής* (Αγγλικά: IFPI Middle East Awards). Τα Πλατινένα βραβεία Ευρώπης ξεκίνησαν το 1996. Απονέμονται όταν ο αριθμός των πραγματικών λιανικών πωλήσεων δίσκων (αντί για τον αριθμό των χονδρικών πωλήσεων) φτάσει το ένα εκατομμύριο άλμπουμ, σε μία από τις ακόλουθες χώρες: Αυστρία, Βέλγιο, Βουλγαρία, Τσεχία, Δανία, Φινλανδία, Γαλλία, Γερμανία, Ελλάδα, Ουγγαρία, Ισλανδία, Ιρλανδία, Ιταλία, Λουξεμβούργο, Ολλανδία, Νορβηγία, Πολωνία, Ρωσσία, Σερβία, Σλοβακία, Ισπανία, Σουηδία, Ελβετία, Τουρκία, και Ηνωμένο Βασίλειο. Τα Βραβεία Μέσης Ανατολής ξεκίνησαν το 2009. Απονέμονται για πωλήσεις είτε στον Λίβανο είτε στις χώρες του Συμβουλίου Συνεργασίας του Κόλπου, δηλαδή Μπαχρέιν, Κουβέιτ, Ομάν, Κατάρ, Σαουδική Αραβία και Ηνωμένα Αραβικά Εμιράτα. Στο Συμβούλιο Συνεργασίας του Κόλπου απονέμεται "χρυσή" πιστοποίηση για πωλήσεις άνω των τριών χιλιάδων, και "πλατινένια" άνω των έξι χιλιάδων. Στον Λίβανο η χρυσή πιστοποίηση απονέμεται για χίλιες πωλήσεις και η πλατινένια για δύο χιλιάδες πωλήσεις.

## Θυγατρικές

Η IFPI έχει τοπική ή εθνική παρουσία σε διάφορα μέρη του κόσμου:

* Αργεντινή: Argentine Chamber of Phonograms and Videograms Producers (CAPIF)
* Αυστραλία: Australian Recording Industry Association (ARIA)
* Αυστρία: IFPI Austria
* Βέλγιο: Belgian Recorded Music Association (BRMA)
* Βραζιλία: Pro-Música Brasil
* Βουλγαρία: Bulgarian Association of Music Producers (BAMP)
* Γαλλία: Syndicat national de l'édition phonographique (SNEP)
* Γερμανία: Bundesverband Musikindustrie (BVMI)
* Δανία: IFPI Danmark
* Ελλάδα: IFPI Ελλάδος
* Ελβετία: IFPI Schweiz
* Ηνωμένες Πολιτείες: Recording Industry Association of America (RIAA)
* Ηνωμένο Βασίλειο: British Phonographic Industry (BPI)
* Ιαπωνία: Recording Industry Association of Japan (RIAJ)
* Ινδία: Indian Music Industry (IMI)
* Ινδονησία: Asosiasi Industri Rekaman Indonesia (ASIRI)
* Ιρλανδία: Irish Recorded Music Association (IRMA)
* Ισλανδία: Félag hljómplötuframleiðenda
* Ισπανία: Productores de Música de España (Promusicae)
* Ισραήλ: IFPI Israel
* Ιταλία: Federazione Industria Musicale Italiana (FIMI)
* Καναδάς: Music Canada
* Κένυα: Recording Industry of Kenya (RIKE)
* Κολομβία: Promúsica Colombia
* Κροατία: Croatian Phonographic Association – IFPI Croatia (HDU)
* Μαλαισία: Recording Industry Association of Malaysia (RIM)
* Μεξικό: Asociación Mexicana de Productores de Fonogramas y Videogramas (AMPROFON)
* Νέα Ζηλανδία: Recorded Music NZ
* Νιγηρία: Record Label Proprietors' Initiative (ReLPI)
* Νορβηγία: IFPI Norge
* Νότιος Αφρική: Recording Industry of South Africa (RISA)
* Νότιος Κορέα: Korea Music Content Association (KMCA)
* Ολλανδία: Nederlandse Vereniging van Producenten en Importeurs van beeld- en geluidsdragers (NVPI)
* Ουγγαρία: Association of Hungarian Record Companies (Magyar Hanglemezkiadók Szövetsége, MAHASZ)
* Περού: Unión Peruana de Productores Fonográficos (UNIMPRO)
* Πολωνία: Związek Producentów Audio-Video (ZPAV)
* Πορτογαλλία: Associação Fonográfica Portuguesa (AFP)
* Σιγκαπούρη: Recording Industry Association Singapore (RIAS)
* Σουηδία: IFPI Sverige
* Ταϊβάν: Recording Industry Foundation in Taiwan (RIT)
* Ταϊλάνδη: Thai Entertainment Content Trade Association (TECA)
* Τουρκία: Mü-Yap
* Τσεχία και Σλοβακία: Česká národní skupina Mezinárodní federace hudebního průmyslu (ČNS IFPI)
* Φινλανδία: Musiikkituottajat (IFPI Finland)
* Χιλή: IFPI Chile
* Χονγκ Κονγκ: Hong Kong Recording Industry Alliance (HKRIA) και IFPI (Hong Kong Group)

## Παραπομπές


## Εξωτερικοί σύνδεσμοι
* 

Κατηγορία:Εταιρείες ιδρυθείσες το 1933
Κατηγορία:Μουσική
Κατηγορία:Διεθνείς οργανισμοί με έδρα την Ευρώπη